রাষ্ট্র বিপ্লবের শুরুটি ক্ষেতখামার, কলকারখানা বা অফিস-আদালত থেকে হয় না। সেটি শুরু হয় শিক্ষাঙ্গণ থেকে। তাই মহান আল্লাহতায়ালা বিপ্লবের সে কাজটি শুরু করেছিলেন “ইকরা” তথা “পড় বা জ্ঞানার্জন করো” -এ হুকুমটি দিয়ে। ঈমানদারের কাছে শিক্ষাদান ও শিক্ষালাভের মূল লক্ষ্যটি নিছক উপার্জনের সামর্থ্য বৃদ্ধি নয়। বরং জান্নাতের যোগ্য রূপে বেড়ে উঠার প্রবল তাড়না সৃষ্টি। মু’মিনের জীবনে তখন শুরু হয় কথা ও কর্মের মধ্য দিয়ে মহান আল্লাহতায়ালাকে খুশি করার তাড়াহুড়া। তখন জন্ম নেয় সভ্যতর রাষ্ট্র, উচ্চতর মূল্যবোধ, ন্যায়পরায়ন আদালত, সুশীল সংস্কৃতি ও সভ্যতা। এভাবেই আসে ইহকাল ও পরকাল –এ উভয়কালের মুক্তি। এমন রাষ্ট্র চালাতে বিশাল পুলিশ বাহিনী বা সেনাবাহিনীর প্রয়োজন পড়ে না। জনগণ নিজেরাই তখন বিশ্বস্থ্ পুলিশ ও সৈনিকে পরিণত হয়। মু’মিনের জীবনে যে প্রেরণাটি তখন প্রবল ভাবে কাজ করে তা হলো, নিজ অর্থ, নিজ শ্রম ও নিজ মেধার বিনিয়োগে জান্নাত ক্রয়ের। এমন ঈমানী চেতনার ফলে, কোন দুর্গ বা সেনানিবাস না গড়েও প্রাথমিক যুগের মুসলিমগণ অতি সুশৃঙ্খল সেনা বাহিনী গড়ে তুলতে পেরেছিলেন। এবং এ পথেই গড়ে উঠেছিল তৎকালীন বিশ্বের সবচেয়ে শক্তিশালী রাষ্ট্র। তখন দুর্গে পরিণত হয়েছিল মুসলিমদের প্রতিটি ঘর ও প্রতিটি জনপদ। শত্রুর মোকাবেলায় সশস্ত্র ও সদাপ্রস্তুত থাকাটি তখন স্রেফ সরকারেরর নয়, প্রতিটি ঈমানদারের এজেন্ডায় পরিণত হয়। মুসলিমদের বিজয় কালে প্রতিটি ঈমানদার এভাবে পরিণত হয়েছিল স্রষ্টার অতি বিশ্বস্থ সৈনিকে। ভাষা, বর্ণ, গোত্র ও অঞ্চল ভিত্তিক ভিন্নতা তাদের মাঝে বিভক্তির দেয়াল খাড়া করতে পারিনি।